SKRIFTLIG FORESPØRGSEL E-1495/01

af Chris Davies (ELDR) til Kommissionen

(18. maj 2001)

Om: Dyreforsøg og den kemiske strategi

På baggrund af, at en stor del af offentlighedens uro over den foreslåede kemiske strategi tager sigte på det meget store antal dyr, som vil lide og dø, for at der kan udføres sikkerkerhedstests, hvorledes har Kommissionen da ændret opfattelse i relation til kravet om dyreforsøg, siden dens forslag først blev offentliggjort, og hvilke skridt overvejer den nu for at nedbringe antallet af dyr, som kræves til forsøg?

Svar afgivet på Kommissionens vegne af Margot Wallström

(25. juli 2001)

Kommissionen er helt klar over offentlighedens betænkeligheder ved brugen af forsøgsdyr til undersøgelser af kemikalier. Disse betænkeligheder fremgik af de breve, Kommissionen modtog under forberedelsen af Hvidbogen. Kommissionen havde imidlertid allerede forpligtet sig til, og er stadig forpligtet til, at fremme forsøgsdyrenes velfærd, navnlig gennem bestemmelserne i Rådets direktiv 86/609/EØF af 24. november 1986 om indbyrdes tilnærmelse af medlemsstaternes love og administrative bestemmelser om beskyttelse af dyr, der anvendes til forsøg eller andre videnskabelige formål(1). Det er i denne forbindelse vigtigt at reducere antallet af forsøgsdyr, at erstatte dyreforsøg med alternative metoder og at raffinere forsøgsmetoderne, så de bliver så skånsomme som muligt.

Hvidbogen er udarbejdet på dette grundlag. Et af de politiske mål med hvidbogen var således, at sundheds- og miljøbeskyttelse, herunder beskyttelse af vilde dyr og planter, skulle afvejes mod hensynet til forsøgsdyrenes velfærd.

Følgende elementer i den nye strategi er blevet udformet med tanke på at holde dyreeksperimentelle undersøgelser på et absolut minimum:

- allerede foreliggende oplysninger om stoffernes toksicitet og økotoksicitet, herunder epidemiologiske undersøgelser, vil blive udnyttet

- de generelle undersøgelseskrav vil blive ændret, så der kan foretages eksponeringsrelateret testing, hvor dette er relevant

- der vil blive udformet skræddersyede undersøgelsesprogrammer for niveau 1- og 2-testing under tilsyn fra myndighederne

- der vil blive ansporet til udvikling af yderligere alternative undersøgelsesmetoder uden eller med færre forsøgsdyr

- de eksisterende stoffer vil blive opdelt i grupper med henblik på at minimere undersøgelserne

- for eksisterende stoffer, der produceres i mængder på mellem 1 og 10 tons årligt, vil undersøgelserne generelt blive begrænset til in vitro-tests.

Endvidere skal den yderligere undersøgelse af en betydelig del af kemikalierne først finde sted i 2008-2012. Til den tid ventes der at være udviklet alternative testmetoder takket være de planlagte forskningsprogrammer for udvikling og validering af sådanne metoder, herunder Fællesskabets rammeprogram for forskning, teknologisk udvikling og demonstrationsaktiviteter, der siden 1985 har spillet en aktiv rolle i finansieringen af forskning i in vitro-alternativer til dyreforsøg til toksikologiske og farmakologiske formål. Det Europæiske Center for Validering af Alternative Metoder (ECVAM) vil komme til at spille en vigtig rolle for indførelsen af de nye metoder.

Kommissionen ser meget alvorligt på dette spørgsmål og er i færd med at udarbejde planer for gennemførelsen af de ovennævnte tiltag. Ved udarbejdelsen af disse planer vil Kommissionen tage hensyn til de kommentarer, den under høringen om Hvidbogen har modtaget fra de forskellige berørte parter.

(1) EFT L 358 af 18.12.1986.